SPOROČILO ZA JAVNOST

**99. redna seja Vlade Republike Slovenije**

27. oktober 2021

**Uredba o izvajanju javne svetovalne službe v čebelarstvu**

Vlada je izdala Uredbo o izvajanju javne svetovalne službe v čebelarstvu za obdobje od 1. januarja 2022 do 31. decembra 2028, ki bo objavljena v Uradnem listu Republike Slovenije.

Uredba je koncesijski akt za podelitev koncesije za opravljanje javne službe svetovanja v čebelarstvu (v nadaljnjem besedilu JSSČ) za omenjeno obdobje na podlagi določil Zakona o kmetijstvu ter Zakona o gospodarskih javnih službah.

Sedanje koncesijsko obdobje se izteče konec leta 2021. V uredbi je določen predmet in območje koncesije, pogoji za izvajalca JSSČ, merila za izbiro koncesionarja-izvajalca koncesije, začetek in čas trajanja koncesije, način izbire koncesionarja, vsebino koncesijske pogodbe, finančne določbe ter način poročanja, letni program, način nadzora nad izvajanjem nalog in prenehanje koncesije. Sestavina uredbe je tudi Večletni program dela javne svetovalne službe v čebelarstvu za obdobje od 1. 1. 2022 do 31.12. 2028.

Vir: Ministrstvo za kmetijstvo, gozdarstvo in prehrano

**Prenehanje veljavnosti koncesije za zajetje Lurd**

Vlada je izdala Uredbo o prenehanju veljavnosti Uredbe o koncesiji za odvzem podzemne vode iz vodnih virov ZB 1, ZB 2, ZB 3, ZB 4, ZB 5, ZB 6 in ZB 7 Lurd za proizvodnjo pijač. Koncesijska pogodba je prenehala s sporazumom pogodbenih strank, saj je koncesionar Pivovarna Laško Union prenehal uporabljati vodo iz vodnega zajetja Lurd za polnjenje pijač.

Vir: Ministrstvo za okolje in prostor

**Vlada sprejela spremembe Uredbe o upravnem poslovanju**

Vlada Republike Slovenije je sprejela Uredbo o spremembah in dopolnitvah Uredbe o upravnem poslovanju ter jo objavi v Uradnem listu Republike Slovenije.

S spremembami uredba vpeljuje naslednje spremembe za uporabnike:

**Elektronsko poslovanje:**

Organi državne uprave, občine in nosilci javnih pooblastil bodo najkasneje do 4. aprila 2022 prešli na notranje poslovanje z dokumenti v elektronski obliki, kar pomeni, da jih bodo (razen v izjemnih primerih, ki jih določi uredba) praviloma izdajali v elektronski obliki. Obvezno elektronsko poslovanje ne bo vplivalo na dostopnost organov, saj se bodo uporabniki nanje še naprej lahko obračali na uveljavljene načine, tudi z vlogami v fizični obliki. Uporabniki, ki z organi in občinami ne bodo poslovali elektronsko, bodo spremembo v načinu poslovanja opazili tako, da na dokumentih v fizični obliki, razen na upravnih odločbah in sklepih, ne bo lastnoročnega podpisa izdajatelja, ampak bo na njih označeno, da so izdani v elektronski obliki in podpisani z elektronskim podpisom.

**Naročanje strank:**

Uredba podrobneje ureja upravičenje uporabnikov, da se naročijo za izvedbo storitve, ki jo želijo opraviti neposredno pri organu državne uprave, občine ali pri nosilcu javnega pooblastila. Do sedaj se je naročanje izvajalo v skladu z notranjimi pravili vsakega organa, po novem se bodo pravila poenotila tako, da bo strankam zagotovljeno naročanje po telefonu in po elektronski poti. Organi bodo uporabnike o tem obveščali z obvestili na spletnih straneh in v uradnih prostorih. Uporabnikom, ki se bodo naročili in se s tem izognili morebitnemu čakanju v vrstah v uradnih prostorih, bodo organi zagotavljali obravnavo v terminu, ki ga bodo predlagali uporabniki, če to ne bo mogoče pa na prvi prosti termin.

**Poslovni čas in uradne ure:**

Obstoječi okvir časa in uradnih ur organov državne uprave ostaja nespremenjen. Vendar bo uredba omogočila predstojniku omenjenih organov, da zaradi povečanega interesa za neko upravno storitev (na primer za izdajo osebnega dokumenta ali elektronskega potrdila) lahko odredi, da organ lahko začasno posluje tudi v soboto. Prav tako uredba v tem delu poenostavlja poslovanje, ker odpravlja soglasja ministra za javno upravo, ki jih je moral izdati pred spremembo poslovnega časa in uradnih ur zaradi izjemnih okoliščin, kot so naravne nesreče, požari, epidemija, ali kot je to potrebno zaradi obsega nalog, posebnosti v koledarskem letu, za opravljanje dela nad minimumom uradnih ur določenih z uredbo.

**Odpravljanje krajevne pristojnosti upravnih enot v upravnih zadevah:**

Širimo nabor vlog, za katere ne velja krajevna pristojnost. Po novem bodo državljanke in državljani na katerikoli upravni enoti lahko oddali tudi vlogo za: dovoljenja za učitelje vožnje, učitelje predpisov in strokovne vodje šol vožnje, izkaznice o vozniških kvalifikacijah, priglasitev in prijavo na vozniški izpit in vpis spremljevalcev v evidenco o vozniških dovoljenjih in evidenčni karton vožnje.

**Vloge brez kvalificiranega elektronskega podpisa:**

Širimo nabor vlog, ki jih v upravnih zadevah iz pristojnosti Zavoda Republike Slovenije za zaposlovanje in Zavoda za zdravstveno zavarovanje Slovenije ni treba podpisovati s kvalificiranim elektronskim podpisom, če bodo vložene preko informacijskega sistema omenjenih zavodov: vloge za povračilo stroškov, ki se izplačata iz sredstev obveznega zdravstvenega zavarovanja, vloge za prijavo in odjavo iz evidence brezposelnih oseb in evidence iskalcev zaposlitve, vloge za nadomestilo stroškov iskanja zaposlitve, vloge za uveljavljanje pravice do denarnega nadomestila za primer brezposelnosti, do plačila prispevkov za obvezna socialna zavarovanja in do plačila prispevkov za pokojninsko in invalidsko zavarovanje eno leto pred izpolnitvijo minimalnih pogojev za pridobitev pravice do starostne pokojnine po predpisih o pokojninskem in invalidskem zavarovanju ter vloge za uveljavljanje spodbude za zaposlitev prejemnikov denarnega nadomestila.

Vir: Ministrstvo za javno upravo

**Sprememba Uredbe o soglasjih za proizvodnjo in dovoljenjih za promet z vojaškim orožjem in opremo**

Vlada je sprejela spremembo Uredbe o soglasjih za proizvodnjo in dovoljenjih za promet z vojaškim orožjem in opremo.

Na podlagi 77. in 78. člena Zakona o obrambi je bila leta 2011 sprejeta Uredba o soglasjih za proizvodnjo in dovoljenjih za promet z vojaškim orožjem in opremo ter predhodnih dovoljenjih za uvoz, izvoz, tranzit in prenos obrambnih proizvodov (uredba). Uredba je bila do zdaj devetkrat novelirana, in sicer enkrat letno od leta 2011 do leta 2019.

Z noveliranim seznamom obrambnih proizvodov se je posodobil in nadomestil Skupni seznam vojaškega blaga Evropske unije, ki ga je Svet sprejel 18. februarja 2019. Zaradi zagotovitve prenosa tako noveliranega seznama obrambnih proizvodov v slovenski pravni red je bilo potrebno ustrezno spremeniti tudi obravnavano uredbo.

Vir: Ministrstvo za obrambo

**Sprejet Operativni plan aktivnosti Rudnika Žirovski vrh**

Vlada je sprejela Operativni plan aktivnosti v obliki Poslovnega načrta Rudnika Žirovski vrh (RŽV), javnega podjetja za zapiranje rudnika urana, d. o. o., za leto 2022.

Poslovni načrt RŽV za leto 2022 je pripravljen v skladu s predpisi in noveliranim Programom izvedbe trajne opustitve izkoriščanja uranove rude in preprečevanja posledic rudarjenja v rudniku urana Žirovski vrh Predlog poslovnega načrta je s sklepom sprejel tudi Nadzorni svet RŽV.

V letu 2022 je treba zagotoviti nadaljnje upravljanje objektov - monitoring, nadzor in redno vzdrževanje; skleniti služnostne pogodbe za zemljišča, ki so v zasebni lasti (pred zaprtjem odlagališča Boršt in razglasitvijo objekta državne infrastrukture morajo biti vsa zemljišča v lasti Republike Slovenije ali biti sklenjene služnosti v javno korist); Občini Gorenja vas – Poljane plačati nadomestilo zaradi omejene rabe prostora in zaključiti administrativne postopke za zaprtje odlagališča Boršt, kot so zahtevani v Zakonu o varstvu pred ionizirajočimi sevanji in jedrski varnosti. Za vse aktivnosti ter za izplačilo plač zaposlenih v podjetju je treba zagotoviti 596.000 evrov.

Vir: Ministrstvo za okolje in prostor

**Načrt upravljanja za kulturni spomenik državnega pomena Visoko pri Poljanah**

Vlada je na današnji seji sprejela Načrt upravljanja za kulturni spomenik državnega pomena Visoko pri Poljanah – Ambient Visoške in Debeljakove domačije na Visokem pri Poljanah (Spomenik Visoko).

Načrt je temeljni dokument za zagotovitev trajnega, učinkovitega in usklajenega upravljanja spomenika Visoko, v katerem so začrtani vizija varstva in razvoja spomenika, strateški in izvedbeni cilji, koncept in usmeritve upravljanja, upravljavska struktura, akcijski načrt z indikativnim terminskim in finančnim okvirom ter kazalniki in način spremljanja izvajanja načrta upravljanja za obdobje od leta 2021 do 2030.

Vir: Ministrstvo za kulturo

**Dovoljenje za uporabo besede »Slovenija« v firmi družbe »Schmitz Cargobull Slovenija d.o.o.«**

Vlada Republike Slovenije je izdala odločbo, s katero se družbi Schmitz Cargobull trgovina, posredništvo, storitve d.o.o., Koroška cesta 1, 2366 Muta, dovoli uporaba besede »Slovenija« v nameravani spremenjeni firmi družbe, ki se glasi »Schmitz Cargobull Slovenija d.o.o.«.

Predlagatelj je gospodarska družba, ki je bila ustanovljena v letu 2004, in je v 100% lasti tuje pravne osebe, družbe Schmitz Cargobull AG, ki je multinacionalka s sedežem v Nemčiji, katere začetki segajo v leto 1892. Multonacionalka je v preteklem letu ustvarila 1,8 mrd evrov prometa, v okviru družbe so nudili pripravništvo oziroma vajeništvo kar 200 šolajočim, ter med drugim prejeli nagrado »Best Brand 2020« v kategoriji priklopnikov/hladilnih karoserij.

Družba tako globalno kot lokalno zasleduje visoke kakovostne in okoljske standarde, daje pomemben prispevek k razvoju avtomobilske industrije, ter je vodilni proizvajalec prikolic, polpriklopnikov, šasij in kesonov za tovornjake v Evropi, kjer dosega povprečni tržni delež v višini cca. 25%. Družba deluje družbeno odgovorno, ter so razvili koncept »EcoDuo«, ki zmanjšuje izpust CO2 v okolje, ter s tem pripomore k zmanjšanju obremenitve prometne infrastrukture. Za ta koncept so prejeli tudi nagrado »Green Future Innovation 2019«.

Glede na dejavnost družbe, uspešnost poslovanja in izkazano družbeno odgovornost gre za pomembno družbo, katere dejavnost je potrebno šteti kot dejavnost, ki je za Republiko Slovenijo večjega pomena, kar je utemeljeno tudi s tem, da širi svojo dejavnost in s tem ustvarja nova delovna mesta. Prav tako je del koncerna, ki ima mednarodni ugled in v firmah odvisnih družb praviloma uporablja imena držav sedežev odvisnih družb.

Vir: Ministrstvo za gospodarski razvoj in tehnologijo

**Vlada soglaša s spremembami Tarife o taksah in nadomestilih Agencije za trg vrednostnih papirjev**

Vlada je na današnji sejo podala soglasje k spremembam in dopolnitvam Tarife o taksah in nadomestilih Agencije za trg vrednostnih papirjev, ki jih je na seji 16. septembra 2021 sprejel Svet Agencije za trg vrednostnih papirjev.

Tarifa o taksah in nadomestilih Agencije za trg vrednostnih papirjev se je od začetka veljavnosti leta 2008 po pridobitvi novih pristojnosti Agencije za trg vrednostnih papirjev ter spremembah že veljavnih slovenskih in evropskih predpisov s področja trga finančnih instrumentov večkrat spreminjala in dopolnjevala.

Razlog za sprejetje tokratnih sprememb in dopolnitev tarife sta uveljavitev novele Zakona o trgu finančnih instrumentov in novega Zakona o bančništvu, ki se smiselno uporablja tudi v postopkih agencije. Avgusta letos je začel veljati tudi Zakon o bonitetnem nadzoru investicijskih podjetij, v skladu s katerim ima agencija pristojnost za izvajanje nadzora nad izpolnjevanjem zahtev tega zakona in evropske uredbe o bonitetnih zahtevah za investicijska podjetja. S spremembami in dopolnitvami tarife se tako uvajata dve novi tarifni številki, s katerima so določene takse za izdajo dovoljenj in nadzornih ukrepov po teh dveh predpisih

Vir: Ministrstvo za finance

**Vlada prerazporedila sredstva državnega proračuna**

Vlada je prerazporedila nekatera sredstva državnega proračuna. Med drugim je Finančni upravi Republike Slovenije prerazporedila 11 milijonov evrov za pokritje obveznosti po 43. členu Zakona o interventnih ukrepih za pomoč gospodarstvu in turizmu pri omilitvi posledic epidemije covid-19. Na podlagi omenjene določbe finančna uprava ponudnikom storitev izplačuje sredstva v višini unovčenih bonov za plačilo storitev s področja gostinstva, turizma, športa in kulture.

Prav tako Finančni upravi Republike Slovenije je vlada zagotovila 9 milijonov evrov za pokritje obveznosti po 35. členu Zakona o interventnih ukrepih za omilitev in odpravo posledic epidemije covid-19. Finančna uprava na podlagi te določbe ponudnikom na področju turizma oziroma upravičencem izplačuje sredstva v višini unovčenih bonov.

Ministrstvu za zdravje je vlada prerazporedila nekaj več kot 1,4 milijona evrov, med drugim za poravnanje obveznosti za storitve cepljenja, dobavo cepiv, financiranje nalog duševnega zdravja covid-19, presejalni programi za zgodnje odkrivanje okužb z koronavirusom.

Ministrstvu za infrastrukturo je vlada prerazporedila skoraj 1,2 milijona evrov za nadomestila izvajalcem mestnega prevoza po 120. členu Zakona o začasnih ukrepih za omilitev in odpravo posledic covid-19, za nadomestila izvajalcem šolskih prevozov po 74. členu Zakona o interventnih ukrepih za pomoč pri omilitvi posledic drugega vala epidemije covid-19 ter za nadomestila izvajalcem občasnih prevozov s kombiniranimi vozili po 75. členu Zakona o interventnih ukrepih za pomoč pri omilitvi posledic drugega vala epidemije COVID-19.

Vir: Ministrstvo za finance

**Vlada sprejela poročilo SID banke o izvrševanju javnih pooblastil**

Vlada je danes sprejela Poročilo o izvrševanju javnih pooblastil, danih SID – Slovenski izvozni in razvojni banki, za leto 2020.

SID banka je specializirana banka z javnim pooblastilom za izvajanje spodbujevalnih in razvojnih nalog ter storitev na področjih mednarodne trgovine, gospodarskega in razvojnega sodelovanja, podjetniških, inovacijsko-raziskovalnih in izobraževalnih dejavnosti, ekologije in energetike ter izgradnje infrastrukture in na drugih področjih, pomembnih za razvoj Slovenije.

Obseg finančnih sredstev, ki jih je SID banka v letu 2020 usmerila v slovensko gospodarstvo, je znašal 3,6 milijarde evrov. Podpirala je slovenske izvoznike v 104 državah.

Vir: Ministrstvo za finance

**Stališče Slovenije o trgovinskem standardu za oljčna olja in olja iz oljčnih tropin**

Vlada je sprejela stališče k Predlogu sklepa Sveta o stališču, ki se v imenu Evropske unije zastopa v svetu članic Mednarodnega sveta za oljke (IOC), o trgovinskem standardu za oljčna olja in olja iz oljčnih tropin. Sklep, ki ga bo sprejel svet članic IOC na 114. zasedanju 25. novembra 2021, bo dopolnil trgovinske standarde, ki se uporabljajo za oljčna olja in olja iz oljčnih tropin, v zvezi z:

* vključitvijo drevesa odločanja o mejni vrednosti linolenske kisline med 1,00 in 1,40 %;
* revizijo drevesa odločanja za oljčna olja in rafinirana oljčna olja;
* revizijo drevesa odločanja za surova in rafinirana olja iz oljčnih tropin;
* vključitvijo metode za določanje vsebnosti etanola/metanola v deviških oljčnih oljih na seznam metod z referenčno oznako COI/T.20/Doc. št. 36, kar pa ne vpliva na zakonodajo EU, ker ti parametri ne spadajo na področje pristojnosti EU.

Sklep bo vplival na pravo EU, saj bodo zaradi njega potrebne spremembe Uredbe Komisije (EGS) št. 2568/91 o značilnostih oljčnega olja in olja iz oljčnih tropin ter o ustreznih analiznih metodah.

Predvideni akti bodo zavezujoči po mednarodnem pravu v skladu s členom 20(3) Sporazuma in lahko odločilno vplivajo na vsebino zakonodaje EU, in sicer na delegirane in izvedbene akte na podlagi Uredbe (EU) št. 1308/2013 glede tržnih standardov za oljčno olje. V skladu s členom 75(5)(e) Uredbe (EU) št. 1308/2013 tržni standardi namreč upoštevajo standardna priporočila, ki jih sprejmejo mednarodni organi.

Vir: Ministrstvo za kmetijstvo, gozdarstvo in prehrano

**Pobuda za sklenitev sporazuma med Italijo in Slovenijo glede oskrbe z zemeljskim plinom**

Vlada je sprejela pobudo za sklenitev Sporazuma o solidarnostnih ukrepih za zagotovitev zanesljivosti oskrbe s plinom med Vlado Republike Slovenije in Vlado Italijanske republike.

Osnutek sporazuma ureja tehnične, pravne in finančne podlage za izvajanje solidarnostnega mehanizma med državami članicami EU za pomoč pri dobavi plina zaščitenim odjemalcem v skladu s členom uredbe Evropskega parlamenta in Sveta iz leta 2017.

Celoten mehanizem solidarnostne pomoči se aktivira kot zadnja možnost države članice, potem ko je izvedla že vse ukrepe za zagotovitev oskrbe svojih zaščitenih odjemalcev, vključno z ukinitvijo dobave plina vsem svojim nezaščitenim odjemalcem.

Skladno s sporazumom bo država, ki nudi solidarnostno pomoč, po svojih najboljših močeh izvedla ukrepe v svojem plinskem sistemu, da bi lahko ponudila potrebno količino plina za solidarnostno pomoč pri dobavi plina zaščitenim odjemalcem v državi prejemnici. Država prejemnica se lahko odloči, ali določeno ponudbo sprejme ali ne. Če se odloči za prejem ponudbe za oskrbo s plinom v okviru solidarnostne pomoči, se skladno uredbo in sporazumom obveže zagotoviti plačilo prejetega plina.

Vir: Ministrstvo za infrastrukturo

**Napotitev francoskega častnika za povezavo za podporo predsedovanju Svetu EU v drugi polovici leta 2021**

Vlada Republike Slovenije je potrdila Dogovor med Ministrstvom za obrambo Republike Slovenije in Ministrstvom za obrambo Francoske republike o napotitvi francoskega častnika za povezavo na Ministrstvo za obrambo Republike Slovenije za podporo predsedovanju Svetu EU. Napotitev je načrtovana za obdobje med julijem 2021 in januarjem 2022. Dogovor je bil v Sloveniji podpisan s strani mag. Uroša Zorka, generalnega direktorja Direktorata za obrambno politiko na ministrstvu za obrambo, na francoski strani pa je dogovor podpisala Alice Guitton, generalna direktorica za mednarodne odnose in strategijo Ministrstva za obrambo Francoske republike.

Dogovor med drugim opredeljuje tudi naloge častnika za povezavo, merila za njegov izbor, zahteve za vstop v Republiko Slovenijo, linijo poveljevanja, finančno ureditev, zdravstveno in zobozdravstveno oskrbo ter druge pogoje v zvezi z napotitvijo strokovnjaka.

Vir: Ministrstvo za zunanje zadeve

**Vlada sprejela mnenje o Predlogu Zakona o spremembi Zakona o sistemu plač v javnem sektorju**

Vlada Republike Slovenije je sprejela Mnenje o Predlogu Zakona o spremembi Zakona o sistemu plač v javnem sektorju (ZSPJS), ki sta ga Državnemu zboru Republike Slovenije predložila poslanca Ferenc Horváth in Felice Žiža in ga pošlje Državnemu zboru Republike Slovenije.

S predlogom zakona se predlaga sprememba veljavnega 28. člena ZSPJS, ki ureja dodatek za dvojezičnost, in sicer tako, da se širi krog upravičencev do dodatka v najvišjem razponu od 12 odstotkov do 15 odstotkov osnovne plače.

Z uveljavitvijo spremembe 28. člena ZSPJS bodo tudi javni uslužbenci plačne skupine B ter drugi javni uslužbenci v dejavnosti vzgoje in izobraževanja (poleg učiteljev in strokovnih delavcev) upravičeni do dodatka v višini od 12 do 15 odstotkov osnovne plače, če opravljajo naloge na območjih občin, v katerih je italijanski in madžarski jezik tudi uradni jezik in je znanje jezika narodne skupnosti pogoj za opravljanje njihovega dela.

Pod istimi pogoji bodo do višjega dodatka upravičeni tudi javni uslužbenci v Zavodu Republike Slovenije za šolstvo in novinarji tiskanih medijev narodnih skupnosti.

S predlogom tega člena se torej dodatek za dvojezičnost za te javne uslužbence povečuje iz sedanjih 3 do 6 odstotkov na 12 do 15 odstotkov njihove osnovne plače, s čimer se glede višine dodatka zagotavlja enaka obravnava javnih uslužbencev, ki pri svojem delu dejansko uporabljajo dvojezičnost primerljive ravni zahtevnosti.

Vlada predlog zakona podpira.

Vir: Ministrstvo za javno upravo

**Stališče vlade k mnenju Državnega sveta k rednemu letnemu poročilu Zagovornika načela enakosti za leto 2020**

Vlada je sprejela stališče k mnenju Državnega sveta k Rednemu letnemu poročilu Zagovornika načela enakosti za leto 2020. Vlada ocenjuje Zagovornikovo delo kot relevantno in se strinja s stališčem Državnega sveta, da je potrebno njegovo delo v javnosti intenzivno predstavljati. Vlada se tudi strinja, da je potrebno stremeti k odpravi diskriminacije na sistemski ravni. Pomemben napredek bi bil narejen že z odpravo nekaterih nejasnosti in poenostavitvijo postopkov. K dosegu tega cilja si vlada nenehno prizadeva v okviru svojih pristojnosti v postopku priprave predpisov, prav tako pa si prizadeva za odpravo administrativnih ovir na različnih področjih.

Vir: Ministrstvo za delo, družino, socialne zadeve in enake možnosti

**Vlada sprejela pobuda za sklenitev sporazuma z Organizacijo za sodelovanje pri skupnem oboroževanju (OCCAR)**

Republika Slovenija se programu Boxer pridružuje z namenom nakupa Bojnih kolesnih vozil 8x8 (BKV 8x8) kot država nečlanica OCCAR, zato mora v ta namen skladno s 37. in 38. členom Konvencije o ustanovitvi mednarodne organizacije OCCAR skleniti ustrezen sporazum, ki bo vzpostavil pravno podlago za upravljanje programa Boxer za Republiko Slovenijo s strani OCCAR in opredelil pogoje njunega sodelovanja v programu.

Vlada RS je julija 2018 že sprejela Pobudo za sklenitev Sporazuma med Vlado RS in Organizacijo za sodelovanje pri skupnem oboroževanju (OCCAR) o upravljanju programa Boxer in jo poslala v potrditev Odboru Državnega zbora RS za zunanjo politiko, vendar je bil kasneje projekt nabave vozil Boxer začasno odložen.

Po ponovni preučitvi celovitega pristopa k izvedbi projekta nabave vozil Boxer in vzpostavitvi omenjenih pravnih podlag s sprejemom Zakona o zagotavljanju sredstev za investicije v Slovenski vojski v letih 2021 do 2026 so izpolnjeni pogoji za nadaljevanje projekta, zato je Vlada RS v maju letos sprejela Informacijo o pričetku nadaljevanja postopka za sklenitev Sporazuma med Vlado RS in OCCAR za upravljanje programa Boxer za izgradnjo Srednje bataljonske bojne skupine.

Sporazum med Vlado RS in Organizacijo za sodelovanje pri skupnem oboroževanju (OCCAR) o upravljanju programa Boxer s strani OCCAR, sklenjen z izmenjavo pisem med OCCAR in Vlado RS (prek Ministrstva za obrambo), bo vzpostavil pravno podlago za upravljanje programa Boxer za Republiko Slovenijo s strani OCCAR in opredelil pogoje njunega sodelovanja v programu. Na podlagi sporazuma bodo za sodelovanje Republike Slovenije v programu Boxer in za nakup vozil Boxer sklenjeni nadaljnji izvedbeni akti z OCCAR in sodelujočimi državami v programu, in sicer mednarodni pravni akti (varnostni sporazum, memorandum o soglasju in programska odločitev) ter obligacijskopravna pogodba o nakupu vozil Boxer z glavnim dobaviteljem.

Sklenitev Sporazuma med Vlado RS in Organizacijo za sodelovanje pri skupnem oboroževanju (OCCAR) o upravljanju programa Boxer s strani OCCAR za Republiko Slovenijo ne prinaša neposrednih finančnih posledic, saj vzpostavlja pravno podlago za sodelovanje Republike Slovenije z OCCAR v programu Boxer.

Neposredne finančne posledice bodo nastale s sklenitvijo izvedbenih aktov za nakup vozil Boxer in sicer memoranduma o soglasju, programske odločitve ter glavne pogodbe z dobaviteljem.

Vir: Ministrstvo za obrambo

**Soglasje k predlogom amandmajev k predlogu Zakona o znanstvenoraziskovalni in inovacijski dejavnosti**

Vlada Republike Slovenije je na današnji seji soglašala s predlogi amandmajev k predlogu Zakona o znanstvenoraziskovalni in inovacijski dejavnosti (ZZrID), ki jih je pripravilo Ministrstvo za izobraževanje, znanost in šport. Amandmaji so redakcijske narave, večinoma pripravljeni na podlagi mnenja Zakonodajno-pravne službe Državnega zbora RS o predlogu prej omenjenega zakona ter nekaterih dodatno ugotovljenih terminoloških neusklajenosti.

Vir: Ministrstvo za izobraževanje, znanost in šport

**Vlada soglašala s predlogi amandmajev k noveli Zakona o trošarinah**

Vlada je danes soglašala s predlogi amandmajev Ministrstva za finance k noveli Zakona o trošarinah. Z amandmaji se predlagajo popravki besedila za večjo pravno jasnost posameznih določb predloga novele Zakona o trošarinah.

Vir: Ministrstvo za finance

**Vlada soglaša z amandmaji k predlogu Zakona o urejanju prostora**

Vlada soglaša s predlogom sprememb amandmajev in umikom dveh amandmajev k Predlogu Zakona o urejanju prostora.

Po dodatnem pregledu vloženih amandmajev je Ministrstvo za okolje in prostor podalo predlog sprememb amandmajev k 3., 5., 64., 84., 118., 124., 128., 164., 339. in 341. členu ter umik amandmajev k 190. in 191. členu. Spremembe amandmajev in umik dveh amandmajev so pripravljene v sodelovanju z Zakonodajno-pravno službo Državnega zbora RS in so pretežno nomotehnične narave.

Vir: Ministrstvo za okolje in prostor

**Predlogi aktov v povezavi s COVID-19**

**2.1. Spremembe in dopopnitve Odloka o načinu izpolnjevanja pogoja PCT za zajezitev širjenja okužb z virusom SARS-CoV-2**

Vlada Republike Slovenije je izdala Odlok o spremembah in dopolnitvah Odloka o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2.

Odlok o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2 se dopolni tako, da se uvede redno presejalno testiranje pri vseh izvajalcih zdravstvene dejavnosti in pri izvajalcih socialno varstvenih storitev, in sicer v breme stroškov državnega proračuna.

Testiranje s testi HAG za samotestiranje se uvede za vse učence osnovne šole in dijake. Samotestiranje je potrebno tudi za udeležbo v športnih programih, športno rekreativnih dejavnostih in za obšolske dejavnosti ne glede na starost učenca in dijaka. Pogostnost samotestiranja za učence, dijake in študente pa se poviša na dvakrat tedensko s pravico do uporabe deset testov za samotestiranje.

Za opravljanje dela se poviša pogostnost presejalnega testiranja s testi HAG za samotestiranje oziroma testiranja s testi HAG na vsakih 48 ur, in sicer tako, da mora oseba ob začetku opravljanja dela imeti veljaven test HAG za samotestiranje ali test HAG, ki ni starejši od 48 ur. V primeru enakomerno razporejenega delovnega časa oziroma enoizmenskega delovnika od ponedeljka do petka to pomeni, da se mora oseba praviloma testirati vsak ponedeljek, sredo in petek pred začetkom dela, torej na vsakih 48 ur med delovniki, ne pa tudi v nedeljo. V primeru neenakomerno razporejenega delovnega časa, začasne prerazporeditve delovnega časa, izmenskega dela, odrejenega dela preko polnega delovnega časa, dodatnega dela ali zaradi morebitne odsotnosti pa se šteje, da oseba ob nastopu dela izpolnjuje pogoj PCT, če začne opravljati delo v mejah 48 ur, ki so izkazane z dokazilom o opravljenem presejalnem testiranju s testom HAG za samotestiranje ali testom HAG, ki ni starejši od 48 ur.

Določi se, da je navkljub izpolnjenemu PC pogoju, uporaba zaščitne maske obvezna:

* v dejavnosti zdravstva, izobraževanja in socialnega varstva ter
* v dejavnostih in pri nudenju vseh storitvah, kjer prihaja do medosebnega stika.

Odlok začne veljati 1. novembra 2021, da se omogoči čas za nabavo dodatnih testov za samotestiranje in organizacijo dodatnih testiranj s testi HAG pri izvajalcih zdravstvene dejavnosti.

Vir: Ministrstvo za zdravje

**Vlada soglaša z amandmaji k predlogu Gradbenega zakona**

Vlada soglaša s predlogom dopolnitve amandmajev in sprememb amandmajev k Predlogu Gradbenega zakona.

Po dodatnem pregledu vloženih amandmajev je Ministrstvo za okolje in prostor podalo predlog sprememb amandmajev k 52., 68. In 142. členu ter nov amandma k 66. členu. Nekatere dopolnitve in spremembe amandmajev so pripravljene s sodelovanjem Zakonodajno-pravne službe Državnega zbora, pri amandmaju na 68. člen gre za uskladitev uporabe pojmov javnost in zainteresirana javnost, pri 142. členu pa za določitev spodnjega praga takse pri tožbi, kadar gre za objekte manjše vrednosti. Nov amandma k 66. členu ureja primere, ko predhodno, še ni bilo določeno o izjemi. ki jo sprejme vlada na podlagi Zakona o vodah.

Vir: Ministrstvo za okolje in prostor

**Odločanje Vlade Republike Slovenije kot skupščine**

**Seznanitev vlade z Letnim poročilom družbe DRI za leto 2020**

Vlada se je seznanila z Letnim poročilom družbe DRI d.o.o., za leto 2020, Konsolidiranim letnim poročilom skupine DRI za leto 2020 ter s sklepi nadzornega sveta družbe, sprejetimi ob obravnavi in potrditvi letnega poročila družbe ter konsolidiranega letnega poročila družbe na 62. seji nadzornega sveta družbe 1. 7. 2021.

Vlada Republike Slovenije kot ustanoviteljica in edina družbenica družbe DRI upravljanje investicij d.o.o. poleg seznanitve s poročilom sprejema tudi sklepe, da se izplača del bilančnega dobička za leto 2020 v višini 1.303.047,00 EUR ustanovitelju v treh zaporednih obrokih; da se podeli razrešnice poslovodstvu in nadzornemu svetu družbe za delo v poslovnem letu 2020. Ne glede na podelitev razrešnice se v skladu z zakonodajnimi zahtevki iz odgovornosti za škodo lahko uveljavljajo tudi proti osebam, ki jim je bila podeljena razrešnica.

Vir: Ministrstvo za infrastrukturo

**Predlogi Komisije Vlade Republike Slovenije za administrativne zadeve in imenovanja**

**Imenovanje generalnega direktorja Direktorata za okolje v Ministrstvu za okolje in prostor**

Vlada je izdala odločbo o imenovanju Iztoka Slatinška za generalnega direktorja Direktorata za okolje v Ministrstvu za okolje in prostor, za mandatno dobo petih let, in sicer od 29. oktobra 2021 do 28. oktobra 2026, z možnostjo ponovnega imenovanja.

Iztok Slatinšek je bil od 1. aprila 2021 vršilec dolžnosti generalnega direktorja Direktorata za okolje. Pred tem je bil od 11. septembra 2020 do 31. marca 2021 direktor Agencije Republike Slovenije za okolje (ARSO).

Vir: Ministrstvo za okolje in prostor

**Spremembe članstva nekaterih odborov za izvajanje Sporazuma o vprašanjih nasledstva**

Vlada je danes spremenila sklep o ustanovitvi odborov kot delovnih skupin vlade in imenovanju njihovih članov, in sicer v delu, ki se nanaša na odbore za izvajanje posameznih prilog Sporazuma o vprašanjih nasledstva.

Zaradi organizacijskih in kadrovskih sprememb na Ministrstvu za finance ter kadrovskih sprememb na Ministrstvu za zunanje zadeve, Ministrstvu za delo, družino, socialne zadeve in enake možnosti, Narodnem muzeju Slovenije ter Skladu Republike Slovenije za nasledstvo je tako vlada v Odboru za premično in nepremično premoženje (Priloga A Sporazuma), Odboru za finančna sredstva in obveznosti (Prilogi C in F Sporazuma), Odboru za pokojnine (Priloga E Sporazuma) in Odboru za zasebno premoženje in pridobljene pravice (Priloga G Sporazuma) razrešila nekatere člane ter namesto njih imenovala nove.

Sestava Odbora za premoženje diplomatskih in konzularnih predstavništev (Priloga B Sporazuma) in Odbora za arhive (Priloga D Sporazuma) ostane nespremenjena.

Vir: Ministrstvo za finance

**Vlada je spremenila in dopolnila sklep o imenovanju poveljnika Civilne zaščite Republike Slovenije**

Vlada je na današnji seji spremenila in dopolnila sklep o imenovanju poveljnika Civilne zaščite Republike Slovenije njegovega namestnika in članov Štaba Civilne zaščite Republike Slovenije ter regijskih poveljnikov Civilne zaščite, njihovih namestnikov in članov regijskih štabov Civilne zaščite.

Zakon o varstvu pred naravnimi in drugimi nesrečami (ZVNDN) v 95. členu ureja imenovanje poveljnika Civilne zaščite Republike Slovenije, njegovega namestnika in članov Štaba Civilne zaščite Republike Slovenije, v 96. členu pa imenovanje regijskih poveljnikov Civilne zaščite, njihovih namestnikov in članov regijskih štabov Civilne zaščite.

Zaradi kadrovskih sprememb (odhodov na druge delovne dolžnosti v drug organ ali enoto Civilne zaščite, zdravstvenih razlogov in upokojitev) je treba zaradi vzdrževanja operativne sposobnosti štabov Civilne zaščite zamenjati oziroma razrešiti šest dosedanjih članov ter imenovati pet novih članov Štaba Civilne zaščite RS, zamenjati oziroma razrešiti nekatere regijske poveljnike Civilne zaščite in člane regijskih štabov Civilne zaščite za Vzhodno Štajersko (4), Zahodno Štajersko (7), Gorenjsko (2), Severno Primorsko (2) Ljubljansko regijo (6), Obalno regijo (7), Dolenjsko (5), Koroško (3), Notranjsko (9), Pomurje (7), Posavje (6), Zasavje (9) in Podravje (2).

Skupaj je bilo potrebno treba izvesti 80 kadrovskih sprememb.

Vir: Ministrstvo za obrambo

**Ostali predlogi administrativnih zadev in imenovanj**

**Vlada za člana Evropskega računskega sodišča predlaga Jorga Kristijana Petroviča**

Vlada je danes sklenila, da za člana Evropskega računskega sodišča predlaga mag. Jorga Kristijana Petroviča, o čemer bo obvestila državni zbor. Ministrstvu za finance je vlada ob tem naložila, da predlog kandidature posreduje Generalnemu sekretariatu Sveta Evropske unije.

Vlada je skladno z Zakonom o sodelovanju med državnim zborom in vlado v zadevah Evropske unije (ZSDZVZEU) na seji 7. 10. 2021 obravnavala predlog kandidature mag. Jorga Kristijana Petroviča kot predstavnika Slovenije za člana Evropskega računskega sodišča in predlog posredovala državnemu zboru.

Skladno z določili ZSDZVZEU je vladni predlog kandidature obravnaval parlamentarni odbor za zadeve Evropske unije, ki je na podlagi prejetega gradiva, predstavitve kandidata in opravljene razprave z njim h kandidaturi podal negativno mnenje in ga posredoval vladi.

Po prejemu tega mnenja in pred posredovanjem predloga kandidata pristojnim institucijam Evropske unije mora vlada o predlogu obvestiti državni zbor, pri čemer na mnenje delovnega telesa državnega zbora ni vezana.

Skladno z navedenim je vlada potrdila predlog kandidature, kot je bil predlagan že 7. 10. 2021, in naložila Ministrstvu za finance, da o kandidaturi, po tem, ko bo o odločitvi obveščen državni zbor, obvesti Generalni sekretariat Sveta Evropske unije.

Slovenija je bila 24. 4. 2021 s strani generalnega sekretarja Sveta Evropske unije obveščena, da z dnem 6. 5. 2022 poteče mandat našemu članu Evropskega računskega sodišča, zato mora Slovenija najpozneje do 29. 10. 2021 predlagati novega kandidata za člana sodišča.

V Uradnem listu Republike Slovenije in na spletnem portalu državne uprave www.gov.si je bil 18. 6. 2021 objavljen poziv za zbiranje predlogov možnih kandidatov za člana Evropskega računskega sodišča.

Na podlagi pregleda dokumentacije ter upoštevanja tako izpolnjevanja pogojev iz poziva kot tudi drugih delovnih izkušenj, predvsem v mednarodnem okolju, v institucijah Evropske unije, na vodstvenih položajih ter druge izkušnje na delovnih mestih, povezanih z revizijo in nadzorom, je bilo ugotovljeno, da je mag. Jorg Kristijan Petrovič najprimernejši kandidat Slovenije za člana Evropskega računskega sodišča.

Vir: Ministrstvo za finance